***O‘ZBEKISTON RESPUBLIKASI PREZIDENTINING 2022-YIL   
30-DEKABRDAGI “RESPUBLIKA HUDUDLARINI TOIFALARGA AJRATISH VA TADBIRKORLIKNI QO‘LLAB-QUVVATLASHNING TABAQALASHTIRILGAN TIZIMINI JORIY ETISH CHORA-TADBIRLARI TO‘G‘RISIDA”GI FARMONI BILAN***

Hududlar o‘rtasidagi iqtisodiy tengsizlikni qisqartirish, tuman va shaharlarni ularning sharoiti, salohiyati va imkoniyatlaridan kelib chiqib rivojlantirish bo‘yicha yangicha yondashuvlarni joriy etish, shuningdek, tadbirkorlik muhitini yanada yaxshilash, davlat ko‘magini berish tartibini takomillashtirish va uning samaradorligini oshirish maqsadida:

Farmonning [1-ilovasiga](javascript:scrollText(6333420))muvofiq respublika tuman va shaharlari 5 ta toifaga ajratildi.

Tuman va shahar toifasidan kelib chiqib, tadbirkorlik subyektlariga soliq imtiyozlari, subsidiyalar va ularni qo‘llab-quvvatlashning boshqa choralarini qo‘llash tartibini joriy etildi.

Qo‘shrabot tumani kiritilgan beshinchi toifaga quyidagi imtiyozlar berildi.

Jumladan;

2023-yil 1-yanvardan 2026-yil 1-yanvarga qadar soliq solishning quyidagi tabaqalashtirilgan tartibi joriy etildi:

a) 5-toifadagi tumanlarda ro‘yxatdan o‘tgan va shu hududlarda faoliyat yuritadigan tadbirkorlik subyektlari (yirik soliq to‘lovchilar, doimiy muassasa, byudjet tashkiloti va davlat korxonasi, ustav jamg‘armasi (kapitali)da davlat ulushi 50 foiz va undan ko‘proq miqdorda bo‘lgan yuridik shaxslar bundan mustasno):

foyda solig‘i, aylanmadan olinadigan soliq va ijtimoiy soliqni   
1 foiz;

yuridik shaxslarning mol-mulkiga solinadigan soliq va yuridik shaxslardan olinadigan yer solig‘ini mazkur soliqlar bo‘yicha hisoblangan summaning 1 foizi miqdoridagi soliq stavkalari bo‘yicha to‘laydi;

b) 5-toifadagi tumanlarda ro‘yxatdan o‘tgan va shu hududlarda faoliyat yuritadigan yakka tartibdagi tadbirkorlar jismoniy shaxslardan olinadigan daromad solig‘ining qat’iy belgilangan summalarini to‘lashdan ozod qilinadi;

 2023-yil 1-yanvardan boshlab Tadbirkorlik faoliyatini qo‘llab-quvvatlash davlat jamg‘armasi tomonidan:

a) umumiy belgilangan shartlar doirasida 4 va 5-toifadagi tumanlarda ro‘yxatdan o‘tgan va shu hududlarda faoliyat yuritadigan kichik tadbirkorlik subyektlariga:

tijorat banklarining kredit va lizinglari bo‘yicha uning asosiy stavkadan oshgan, biroq Markaziy bank asosiy stavkasining 40 foizidan ko‘p bo‘lmagan qismini qoplash uchun kompensatsiya taqdim etiladi;

tijorat banklari kreditlarining 75 foizigacha, biroq umumiy qiymati 2,5 milliard so‘mdan oshmagan miqdorda kafillik taqdim etiladi;

b) kichik tadbirkorlik sub’ektlariga tavakkalchilik darajasidan kelib chiqqan holda, ular avval olgan kreditlari bo‘yicha mazkur Jamg‘arma kafilligidan foydalanayotgan bo‘lishidan qat’i nazar qo‘shimcha kreditlar bo‘yicha belgilangan umumiy miqdor va shartlar doirasida kafilliklar taqdim etiladi.

**Tadbirkorlik faoliyatini tuman va shaharlarning toifalaridan kelib chiqib, qo‘llab-quvvatlash choralari**

|  |  |  |  |
| --- | --- | --- | --- |
| **T/r** | **Biznesni qo‘llab-quvvatlash yo‘nalishlari** | **4-toifa** | **5-toifa** |
| 1. | Tadbirkorlik sohasida litsenziya va ruxsatnomalar olishda davlat boji miqdori *(amaldagi stavkaga nisbatan)* | 50 foiz | |
| 2. | Davlat mulki hisoblangan yer uchastkalari va binolarni elektron savdolarga chiqarishda preferensiyalar berish maqsadida lotning boshlang‘ich zakalat miqdori *(amaldagi stavkaga nisbatan)* | 50 foiz | |
| 3. | Tadbirkorlik sub’ektlariga davlat xizmatlarini ko‘rsatishda belgilangan to‘lovlar miqdori *(amaldagi stavkaga nisbatan)* | 50 foiz | |
| 4. | Davlat mulki ob’ektlarini ijaraga berishda auksionga chiqariladigan boshlang‘ich narxni belgilash *(amaldagi stavkaga nisbatan)* | 50 foiz | |
| 5. | Infratuzilmaga ulanishda ketgan xarajatlar davlat tomonidan qoplab beriladigan tadbirkorlik loyihalarining eng kam qiymati | 50 milliard so‘m | |

**Aholi va tadbirkorlik subyektlariga subsidiya ajratishning oshirilgan**

MIQDORLARI

|  |  |  |  |
| --- | --- | --- | --- |
| **T/r** | **Biznesni qo‘llab-quvvatlash yo‘nalishlari** | **4-toifa** | **5-toifa** |
| **Aholini tadbirkorlikka jalb qilish jamg‘armasi hisobidan** | | | |
| 1 | sug‘orish vositalarini xarid qilish uchun | Bazaviy hisoblash miqdorining 15 baravarigacha | |
| 2 | ishsiz fuqarolar, kam ta’minlangan oilalar a’zolari va tashqi mehnat migratsiyasidan qaytib kelgan shaxslarga ularning bandligini ta’minlash maqsadida tashkil etiladigan qishloq xo‘jaligi kooperativlari ustav fondiga ulush sifatida kiritish | Bazaviy hisoblash miqdorining 15 baravarigacha | |
| 3 | «usta-shogird» an’analari asosida yoshlarga hunar o‘rgatayotgan hunarmandlarga (kulollarga) shogirdlar tayyorlash, zarur xomashyo sotib olish va shogirdlarni ish haqi bilan ta’minlash uchun | Bazaviy hisoblash miqdorining 4 baravarigacha | Bazaviy hisoblash miqdorining 5 baravarigacha |
| 4 | Shogirdlarga — mustaqil faoliyat boshlashi uchun zarur asbob-uskuna va jihozlarni sotib olish, shuningdek, ustalarga — internet saytlarini tashkil etish, o‘z mahsulotlarini jahon elektron savdo maydonchalariga chiqarish va reklama xarajatlari uchun | Xarajatlarning 75 foizi, biroq bazaviy hisoblash miqdorining 30 baravarigacha | |
| 5 | o‘quv kurslarini tamomlagan har bir bitiruvchi (yoshlar, xotin-qizlar) uchun kasb-hunar va tadbirkorlikka o‘qitish bo‘yicha nodavlat ta’lim tashkilotlariga sarflangan xarajatlarning har bir bitiruvchi hisobiga 1 mln so‘mdan oshmagan holda kompensatsiya qilish | Xarajatlarning 80 foiz | Xarajatlarning 100 foiz |